Rivalstvo Borg – McEnroe
Teniseri Björn Borg i John McEnroe susreli su se 14 puta na zvaničnim turnirima, a 22 puta ukupno. To rivalstvo karakterizirali su njihovi suprotni temperamenti i stilovi. Borg je bio poznat po hladnom i neemotivnom ponašanju na terenu, dok je McEnroe postao slavan po ispadima na terenu. Njihovo rivalstvo trajalo je od 1978. do 1981, a svaki je ostvario po sedam pobjeda. Zbog njihovih suprotnih osobnosti, rivalstvo je često opisivano kao "Vatra i led". McEnroe je 1980. izborio svoje prvo finale na Wimbledonu, u kojem ga je čekao Borg, koji je lovio rekord Open Ere – petu uzastopnu titulu na Wimbledonu. Na početku finala publika je izviždala McEnroea dok je ulazio na Centralni teren, što je bila reakcija na njegove žestoke rasprave sa sudijama u polufinalnom meču protiv Jimmyja Connorsa. U tie-breaku četvrtog seta koji je trajao 20 minuta McEnroe je spasio pet meč-lopti (sedam ukupno u tom setu) i na kraju dobio s 18–16. Međutim, nije mogao oduzeti servis Borgu u petom setu i Šveđanin je pobijedio s 8–6. Taj meč mnogi smatraju jednim od najboljih u historiji. McEnroe je porazio Borga u finalu US Opena iste godine u pet setova. Sljedeće godine na Wimbledonu se dogodila repriza finala. Ovog puta bolji je bio Amerikanac, koji je okončao Borgov niz od 41 uzastopne pobjede u All England Clubu. Na US Openu iste godine McEnroe je opet pobijedio, i to u četiri seta, a Borg je otišao s terena i stadiona prije nego što su počele ceremonija dodjele pehara i konferencija za novinare. Šveđanin se nedugo nakon toga povukao iz tenisa, nikad ne osvojivši US Open iako je četiri puta igrao u finalu. Posljednji meč odigrali su 1983. u Tokiju na Suntory Cupu (pozivnom turniru), a Borg je bio bolji (6–4, 2–6, 6–2). U martu 2006, kad je aukcijska kuća Bonhams iz Londona objavila da će 21. juna te godine staviti na aukciju Borgove vimbldonske trofeje i dva reketa kojima je došao do njih, McEnroe je nazvao iz New Yorka i rekao Borgu: "Šta ima? Jesi li poludio?" Razgovor s McEnroeom i molbe Connorsa i Andrea Agassija na kraju su uvjerili Borga da otkupi trofeje od Bonhamsa (iznos nije otkriven).